ธปท.เผยภาวะเศรษฐกิจกค.ชะลอชั่วคราว
ธปท.เผยภาวะเศรษฐกิจเดือนก.ค.ปีนี้ชะลอลง คาดแค่ชั่วคราว มั่นใจว่าแนวโน้มไตรมาส 3 ปีนี้จะขยายตัวได้ดี
31 ส.ค. 2554

ธปท.เผยภาวะเศรษฐกิจเดือนก.ค.ปีนี้ชะลอลง คาดแค่ชั่วคราว มั่นใจว่าแนวโน้มไตรมาส 3 ปีนี้จะขยายตัวได้ดี
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประทศ ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนก.ค.ปีนี้ชะลอลง โดยการผลิตทั้งภาคการเกษตรและภาคอุตสาหกรรมลดลง แบ่งเป็นผลผลิตสินค้าเกษตรหดตัวต่อเนื่อง 7.3% เมื่อเทียบกับช่วงเดียวกันปีก่อน ส่วนดัชนีผลผลิตอุตสาหกรรทหดตัว 1.1% เมื่อเทียบกับช่วงเดียวกันปีก่อน โดยเฉพาะการผลิตในกลุ่มสิ่งทอและเครื่องนุ่งห่ม และการผลิตสิช้นส่วนอิเล็กทรอนิกส์ที่เริ่มได้รับผลกระทบจากอุปสงค์ในต่างประเทศชะลอจากภาวะเศรษฐกิจโลก
ขณะที่อุปสงค์หรือการจับจ่ายใช้สอยในประเทศก็ชะลอลง โดยเฉพาะการบริโภคภาคเอกชนขยายตัวเพียง 2.1% เมื่อเทียบกับช่วงเดียวกันปีก่อน ซึ่งชะลอลงจากเดือนก่อนหน้า อย่างไรก็ตามในภาคการส่งออกและการท่องเที่ยวยังขยายตัวได้ ถือว่ายังไม่ได้รับผลกระทบจากเศรษฐกิจโลกมากนัก ส่วนอัตราเงินเฟ้อและการคาดการณ์เงินเฟ้อและต้นทุนยังอยู่ในระดับสูงต่อเนื่อง
“ภาวะการผลิต การบริโภคที่ชะลอตัวลงในเดือนนี้น่าจะเป็นแค่ภาวะชั่วคราว เพราะการบริดภคชะรอ ส่วนหนึ่งเป็นผลจากรายได้ภาคเกษตรหดตัว และผู้บริโภคเองก็รอความชัดเจนของนโยบายจากภาครัฐ อย่างการซื้อบ้านหลังแรก ซื้อรถยนต์คันแรก ซึ่งสถานการณ์นี้น่จะเกิดชั่วคราว คาดว่าในระยะต่อไปน่าจะคลี่คลายได้ เพราะจากข้อมูลเบื้องต้นธปท.ยังเชื่อว่าการขยายตัวในไตรมาส 3 ปีนี้ น่าจะดีกว่าไตรมาส 2 ที่ผ่านมา” นายเมธีกล่าว